Udtalelse om Kommissionens forslag til Rådets forordning (EF) om kontrolforanstaltninger for fiskeriet i Østersøen, Bælterne og Øresund (96/C 39/16)

Rådet besluttede den 20. oktober 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Seppo Kallio som hovedordfører.

Det Økonomiske og Sociale Udvalg vedtog på sin 330. plenarforsamling af 22. og 23. november 1995, mødet den 22. november 1995, enstemmigt følgende udtalelse.

1. Indledning

1.1. Ved afgørelse 83/414/EØF godkendte Rådet Fællesskabets tiltrædelse af konventionen om fiskeri og bevarelse af de levende rigdomskilder i Østersøen.

1.2. Ifølge konventionen kan den internationale Østersø-Fiskerikommission fremsætte rekommendationer vedrørende fiskeriet i dette hav.

1.3. Østersøkommissionen vedtog på sit 20. møde, der blev afholdt i Gdynia den 12.-16. september 1994, en række rekommendationer, ifølge hvilke Europa-Kommissionen bør fastlægge yderligere kontrolforanstaltninger for fiskeriet i Østersøen.

Foranstaltningerne gælder følgende:

1.3.1. Listen over alle de fartøjer fra EU, der deltager i torskefiskeriet, skal meddeles Kommissionen.

1.3.2. Kommissionen skal månedligt underrettes om de landinger, som foretages af hvert enkelt fiskerfartøj, som sejler under en medlemsstats flag eller under en anden kontraherende parts flag.

1.3.3. Det er forbudt at omlade torsk, der er fanget i Østersøen, hvis det ikke sker under myndighedernes kontrol.

1.3.4. Det er forbudt at lande eller omlade fangst, der er taget af fiskerfartøjer, som sejler under en anden kontraherende parts flag, efter at den nationale kvote er opbrugt.

1.4. Kontrolordningen for den fælles fiskeripolitik findes i Rådets forordning (EØF) nr. 2847/93. Fællesskabet skal nu ved hjælp af en rådsforordning bekræfte de nye kontrolforanstaltninger, som forelægges af Østersøkommissionen, og som forpligter samtlige EU-medlemsstater.

1.5. I forbindelse med reguleringen af fiskeriet i Østersøen spiller EU en central rolle, idet EU besidder 70 % af fiskerizonerne i Østersøen. De forelagte regler er nødvendige for at sikre iværksættelsen af EU's forpligtelser over for Østersøkommissionen.

2. Generelle bemærkninger

2.1. ØSU støtter i alt væsentligt Kommissionens forslag til Rådets forordning.

2.2. ØSU konstaterer, at Østersøkommissionens rekommendationer i løbet af dette år i praksis allerede er ført ud i livet. EU's administrative beslutninger tages således post festum. Denne forsinkelse skyldes ganske enkelt manglende ressourcer hos Kommissionen.

2.3. ØSU finder det vigtigt, at Østersøkommissionens rekommendationer følges til punkt og prikke af EU-landene, men naturligvis også af de øvrige tiltrædende lande.

2.4. ØSU har intet at bemærke vedrørende anvendelsesområdet, som det omtales i artikel 1.

2.5. Den systematiske registrering af fartøjer, der fisker efter torsk (artikel 2 og 3), og det fortløbende tilsyn giver de kontraherende parter en reel mulighed for nu at føre kontrol med og regulere fiskeriet. Takket være denne ordning bliver Østersøkommissionen og de deltagende stater i stand til at overvåge fiskeriet. Dette forudsætter, at myndighederne i aftalelandene har tilstrækkelige kontrolressourcer. ØSU finder en ordning med landingsopgørelser som beskrevet i artikel 4 og 5 berettiget.

2.6. ØSU erkender imidlertid, at nogle berørte lande vil kunne få svært ved at overholde beslutningerne om at indberette enkeltfartøjers landinger. Kommissionen bør tage hensyn hertil.

2.7. Vedrørende oplysninger om de i artikel 5 nævnte fartøjer finder ØSU det vigtigt, at den nuværende rapporteringspraksis opretholdes for en sikre en hurtig og hensigtsmæssig overførsel af landingsdata for udenlandske fartøjer.

2.8. ØSU ser positivt på pligten til at give myndighederne meddelelse om omladning af torsk. Dette kan forhindre det »sorte« fiskeri, der består i, at fangsten flyttes over på et fartøj fra et andet aftaleland.

2.9. ØSU godkender og finder det motiveret at forbyde landing og omladning, når kvoterne er opbrugt, jf. forslaget.

2.10. ØSU har især hæftet sig ved de principielle beføjelser, som forordningen indebærer. Det er yderst vigtigt, at Europa-Kommissionens og Østersø-konventionens forpligtelser opfyldes bogstaveligt og upartisk. Samtidig understreger ØSU medlemslandenes nationale ansvar for, at kontrollen er korrekt.

3. Særlige bemærkninger

3.1. ØSU foreslår følgende ændring og tilføjelse i artikel 5:

» ... underretter medlemsstaterne "inden den 15. i hver måned Østersø-Fiskerikommissionen, Europa-Kommissionen og den pågældende kontraherende part i konventionen om den foregående måneds fangst og ...".«

Bruxelles, den 22. november 1995.

Carlos FERRER

Formand for

Det Økonomiske og Sociale Udvalg